Diari Oficial de la Generalitat Valenciana


Sumari del DOGV 6381, del 21-10-2010 (2010/11487)

RESOLUCIÓ de 24 de setembre de 2010, del conseller de Sanitat, per la qual convoca el Curs de Diplomat de Sanitat.
------------------------------------------------------------------------------------------------------------------

### Dades del document

Número de DOGV
:   6381

Data del DOGV
:   21-10-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/11389


Data del document
:   24-09-2010

Organisme emissor
:   Conselleria de Sanitat

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 24 de setembre de 2010, del conseller de Sanitat, per la qual convoca el Curs de Diplomat de Sanitat. [2010/11602]
Per la present resolució, la Conselleria de Sanitat (Escola Valenciana d'Estudis per a la Salut, EVES) convoca la realització del Curs de Diplomat de Sanitat, d'acord amb el que preveu el conveni de col·laboració entre la Conselleria de Sanitat de la Generalitat Valenciana i l'Institut de Salut Carles III, per al desenvolupament d'activitats formatives per als professionals sanitaris i el seu accés a documentació i fons bibliogràfics.
La finalitat d'este curs és de proporcionar als professionals de salut, i preferentment als que presten servicis en l'administració pública sanitària, un coneixement més profund de les diverses disciplines de la salut pública i donar-los a conéixer els instruments imprescindibles que s'utilitzen per a la interpretació, control i avaluació dels problemes de salut. La realització del curs se subjectarà a les bases següents:
1. Normes generals
1.1. El curs regular consta de 250 hores lectives, repartides entre 175 de teòriques i 75 de pràctiques. Se'n fan tres edicions, una a València, una a Alacant i una a Castelló.
El nombre total de places convocades és de 25 en cada una de les edicions. Només es pot optar a una edició de les oferides amb la presentació d'una sol·licitud, en la qual s'ha d'especificar la ciutat triada per a fer el curs. La presentació de més d'una sol·licitud comportarà l'exclusió d'esta convocatòria.
De les 25 places oferides, cinc es reserven, en cada una de les edicions, per a llicenciats o diplomats en els últims tres anys.
Les places convocades es cobriran per concurs de mèrits, segons el barem de selecció que apareix en l'annex I, si el nombre de sol·licituds excedix les places oferides.
A més de les places oferides, se'n podran reservar fins a cinc més en cada una de les edicions que en esta resolució es convoquen per a professionals que estiguen fent funcions de salut pública en els servicis de salut de la Conselleria de Sanitat de la Generalitat Valenciana.
2. Requisits
2.1. El curs s'adreça a titulats universitaris superiors i mitjans, que pertanguen al sistema sanitari o que pretenguen accedir-hi.
2.2. L'obtenció d'alguna de les titulacions exigides ha de ser anterior al moment de finalització del termini de presentació de sol·licituds.
3. Sol·licituds
3.1. La sol·licitud per a prendre part en els cursos s'ha d'adaptar al model oficial, que figura en l'annex I. L'autovaloració de mèrits per part del sol·licitant ha de fer-se en el model que figura com a annex II i no se n'admetran de diferents, i ha d'anar acompanyada del curriculum vitae personal, detallat i actualitzat, i dels documents acreditatius dels requisits i mèrits aportats. Quan s'aporten fotocòpies, han d'estar legalitzades davant de notari o compulsades per òrgans de cada administració pública que tinguen atribuïdes les competències d'expedició de còpies autèntiques de documents públics privats segons l'article 46 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3.2. Les sol·licituds han d'anar dirigides a la Direcció General de l'Escola Valenciana d'Estudis de la Salut, carrer Juan de Garay, 21, 46148 València. Poden presentar-se en l'escola esmentada, en les direccions territorials de la Conselleria de Sanitat o de la manera que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3.3. El termini de presentació de sol·licituds és de 20 dies hàbils, comptadors des de l'endemà de la publicació de la present resolució en el Diari Oficial de la Comunitat Valenciana.
4. Comissió de selecció
4.1. La selecció dels aspirants s'efectua d'acord amb el barem de mèrits que s'adjunta com a annex I a la present convocatòria, i l'ha de fer una comissió constituïda per:
- El director de l'Escola Valenciana d'Estudis de la Salut, que hi fa de president.
- El cap del Servici de Formació i Investigació.
- El cap del Servici de Docència.
- Un cap de la Unitat de l'EVES designat pel director de l'EVES.
- La secretària tècnica de l'EVES, que hi fa de secretària.
En tots els casos els titulars de la comissió tenen suplents.
4.2. Els membres de la comissió de selecció han d'abstenir-se d'intervenir, notificant-ho a l'autoritat convocant, quan hi concórreguen circumstàncies de les previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Igualment, els aspirants poden recusar els membres de la comissió quan hi concórreguen les circumstàncies previstes en l'article 29 del mateix text legal.
4.3. La comissió es constituïx si la convoca el president. Es requerix la presència del president i del secretari o, si és procedent, de les persones que els substituïsquen, i la de la meitat, almenys, dels seus membres.
5. Procés de selecció
5.1. En acabar el termini de presentació de sol·licituds, la comissió les estudia i es publica la llista provisional de sol·licituds admeses, d'admeses condicionals i d'exclosos, amb indicació de les causes d'exclusió, així com de la puntuació obtinguda en la baremació.
Són causes d'exclusió no esmenables la presentació de la sol·licitud o de l'autovaloració no subjectes al model oficial i la no-presentació del curriculum vitae.
La llista esmentada s'ha d'exposar en la pàgina web de l'Escola Valenciana d'Estudis de la Salut, en els servicis centrals i en les tres direccions territorials de la Conselleria de Sanitat.
5.2. Amb la llista provisional s'especificarà el termini, no superior a 10 dies naturals, per tal que les persones interessades esmenen les faltes o adjunten els documents acreditatius dels mèrits al·legats. Se'ls advertix que, si no ho fan, se'ls tindrà per desistides en la seua sol·licitud, d'acord amb el que preveuen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administració Comú.
5.3. Transcorregut el termini de d'esmena d'errades i al·legacions, el director de l'EVES ha de dictar una resolució que fixa la llista definitiva d'aspirants per orde de puntuació, en el mateix lloc on hagen sigut exposades les provisionals.
5.4 Contra la llista definitiva es pot interposar recurs d'alçada davant el sotssecretari de la Conselleria de Sanitat en el termini d'un mes segons que disposen els articles 107 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
6. Inscripció
6.1. Els alumnes seleccionats han de formalitzar la seua inscripció en la Secretaria Tècnica de l'Escola Valenciana d'Estudis de la Salut dins dels 10 dies hàbils següents a la publicació de la llista definitiva, i han de presentar el resguard corresponent a la formalització de la matrícula del curs.
6.2. La no-formalització de la inscripció en el termini concedit per a això comporta l'admissió dels següents sol·licitants per orde correlatiu de puntuació.
7. Data de començament
7.1. La data de començament del curs s'anunciarà amb un mínim de 10 dies naturals d'antelació als taulers de l'Escola Valenciana d'Estudis per a la Salut, i en les tres direccions territorials de la Conselleria de Sanitat.
8. Programa
8.1. El Curs de Diplomat de Sanitat comprén el programa següent:
Mòdul 1. Introducció al concepte de salut pública. Determinants de la salut i la malaltia.
Mòdul 2. Sistemes d'informació sanitària i indicadors de salut.
Mòdul 3. Mètodes i tècniques per a estudi, identificació i anàlisi de problemes de salut.
Mòdul 4. Planificació i programació sanitàries.
Mòdul 5. Polítiques de salut i organització sanitària.
Mòdul 6. Intervenció: programes de promoció i protecció de la salut.
Mòdul 7. Treball pràctic.
9. Obtenció del diploma
9.1. Els alumnes matriculats estan obligats a assistir a les classes teòriques i pràctiques. Un nombre de faltes superior al 10% del total d'hores presencials dóna lloc a la pèrdua de tots els drets de l'alumne, inclòs l'import de la matrícula.
9.2. El sistema d'avaluació de la part teòrica és continu i consta d'un examen de tipus test per cada mòdul, i és imprescindible superar tots els mòduls. Es farà una segona convocatòria de l'examen, a la qual es poden presentar els alumnes que no hagen superat algun dels mòduls del curs. La part teòrica té un valor del 70% sobre la nota final.
L'avaluació de la part pràctica consistix en un treball pràctic que l'alumne ha de defensar públicament mitjançant la presentació oral davant del tribunal d'avaluació constituït per a això. El treball pràctic té un valor del 30% sobre la nota final.
Per a accedir al títol de Diplomat en Sanitat és imprescindible haver superat la part teòrica i pràctica.
9.3. Als efectes anteriors el tribunal qualificador estarà constituït pel director de l'Escola Valenciana d'Estudis de la Salut, que el presidirà, el director del curs, un representant de l'Escola Nacional de Sanitat, dos representants del professorat del curs, designats per l'EVES, dels quals un fa de secretari i un representant d'una altra comunitat autònoma proposat per l'Escola Nacional de Sanitat
En tots els casos els titulars del tribunal tenen suplent.
10. Recursos
Contra esta resolució, que exhaurix la via administrativa, es pot interposar potestativament recurs de reposició davant el mateix òrgan que l'ha dictada, en el termini d'un mes des de l'endemà de la publicació, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
València, 24 de setembre de 2010.- El conseller de Sanitat: Manuel Cervera Taulet.
ANNEX I
Barem de selecció del curs de diplomat de sanitat
1. Mèrits acadèmics.
1.1. Expedient acadèmic: es valorarà la nota mitjana de l'expedient, segons l'escala següent:
- Per cada aprovat: 1 punt.
- Per cada notable: 2 punts.
- Per cada excel·lent: 3 punts.
- Per cada matrícula d'honor: 4 punts.
Eixa nota mitjana s'obté dividint la suma total de punts obtinguts d'acord amb l'escala entre el nombre total de qualificacions de l'expedient.
1.2. Altres mèrits acadèmics.
a) Per a titulats superiors:
- Grau de llicenciatura: 0,5 punts.
- Grau de llicenciatura amb excel·lent: 1 punt.
- Premi extraordinari de carrera: 1 punt.
- Doctorat: 1,5 punts.
- Doctorat amb apte cum laude: 2 punts.
- Premi extraordinari de doctorat: 2,5 punts.
b) Per a titulats mitjans:
- Premi extraordinari fi carrera: 1,5 punts.
La valoració dels mèrits d'este apartat (1.2) és excloent, i computa únicament el mèrit de major puntuació.
2. Activitats professionals com a titulat mitjà o superior:
Per servicis prestats en l'administració pública, en l'àrea d'Atenció Primària i/o Salut Pública, en jornada laboral completa: 1 punt per any complet fins a un màxim de 10 punts.
Per servicis prestats en l'àrea d'Atenció Primària i/o Salut Pública, en jornada laboral completa: 0,25 punts per any complet fins a un màxim de 10 punts. Cal aportar l'informe de la vida laboral que ho acredite.
El mateix període no pot ser valorat dos vegades. La puntuació màxima en este apartat no pot excedir 10 punts.
Ha de constar amb precisió les característiques i funcions dels llocs de treball exercits en atenció primària i/o salut pública, i no es consideren els certificats que no ho expressen.
3. Cursos de salut pública i/o atenció primària, impartits o expedits per centres oficials de formació: universitats, Conselleria de Sanitat (EVES), escoles de salut pública i Institut Valencià d'Administració Pública (IVAP).
Només es consideren els cursos en què s'especifique el nombre d'hores lectives i/o crèdits: 0,1 punt per cada crèdit (10 hores) fins a un màxim de tres punts.
4. Publicacions d'atenció primària i/o salut pública.
- Comunicacions en congressos: 0,1 punt.
- Ponències a congressos: 0,2 punts.
- Capítols en llibres o monografies: 0,3 punts.
- Cartes i articles breus publicats en revistes indexades en bases de dades (Medline, IBECS, IME, Embase): 0,4 punts.
- Articles originals i revisions publicades en revistes indexades en bases de dades (Medline, IBECS, IME, Embase): 0,5 punts.
Fins a un màxim de 3 punts.
5. Docència en atenció primària i/o salut pública, en centres oficials de formació: universitats, Conselleria de Sanitat (EVES), Escoles de Salut Pública i Institut Valencià d'Administració Pública (IVAP). No es valorarà com a docència les tutories.
Per cada 10 hores de docència: 0,1 punts.
Fins a un màxim d'1 punt.
Només es consideren les certificacions en què s'expresse el nombre d'hores de docència.
6. Altres mèrits en salut pública: beques, participació oficial en projectes d'investigació, etc. A valorar pel tribunal, fins a un màxim d'1 punt.
El tribunal, amb la finalitat de comprovar la veracitat dels documents aportats i la seua adequació als requisits que s'establixen en el present barem, pot utilitzar tots els mitjans de prova que considere procedents.